Cumpănașu, suspendat din funcția de vicepreședinte al Fundației Colegiului Național de Apărare

Fundația Colegiului Național de Apărare anunță, într-o postare pe Facebook, că se delimitează de ultimele afirmații publice ale lui Alexandru Cumpănașu, ”considerându-le nepotrivite și în neconcordanță cu valorile și principiile morale promovate de organizație”

”Afirmațiile domnului Alexandru Cumpănașu au fost făcute în nume personal, fără mandatul sau consultarea prealabilă a board-ului Fundației Colegiului Național de Apărare.

Până la lămurirea situației, Consiliul director al Fundației Colegiului Național de Apărare a decis suspendarea domnului Alexandru Cumpănașu din funcția de vicepreședinte”, se arată într-un comunicat postat pe Facebook de consiliul director al Fundației Colegiului Național de Apărare.

Precizările Fundației vin după ce a ieșit la iveală informația că Alexandru Cumpănașu nu are studii superioare iar acesta a amenințat că-i va acționa în judecată pe toți cei care mai formulează o singură acuzație împotriva lui ”fără să aibă probe”.

Potrivit Timpolis, în declaraţii publice şi în CV, Alexandru Cumpănaşu, intrat în cursa pentru prezidenţiale, îşi leagă numele de Colegiul Naţional de Apărare al Universităţii Naţionale de Apărare, menţionând că a predat acolo şi că, la acelaşi colegiu, este absolventul unui curs de securitate naţională. Universitatea infirmă aceste informaţii.

Universitatea Naţională de Apărare „Carol I” transmite, prin intermediul ofițerului de informare și relații publice, căpitanul Cristina Barna, că Alexandru Cumpănaşu nu a absolvit niciun curs la Colegiul Național de Apărare.

Alexandru Cumpănașu a câștigat în ultimii ani, împreună cu soția sa, sute de mii de lei de la universități de prestigiu din România, deși el nu a absolvit nici o facultate. Declarațiile de avere și de interese arată că Alexandru Cumpănașu a încasat venituri de la universitățile conduse de rectorii care îi erau subordonați în Coaliţia Naţională pentru Modernizarea României (CNMR).

66.000 de lei de la SNSPA, 58.000 de lei de la UEFISCDI, 580.000 de lei de la Asociația pentru Implementarea Democrației, plus alte sute de mii de lei de la alte asociații, plus chirii de peste 100.000 de lei. Atât a câștigat Alexandru Cumpănașu în 2018, potrivit declarației de avere depuse în calitate de candidat la prezidențiale. Sume similare, de ordinul sutelor de mii de lei, a câștigat și soția sa, Simona – Gabriela Cumpănașu, din aceleași surse.

Alexandru Cumpănașu este absolvent de liceu, cu diploma de bacalaureat obținută în iunie 2000 la Liceul Ioniță Asan din Caracal. Tot acolo a obținut și atestat profesional de Programator – analist – ajutor. El a declarat pentru G4Media.ro că nu și-a terminat studiile de drept începute la Universitatea Lucian Blaga din Sibiu.